CELEX: 32016D0011
Language: hu
Date: 2016-04-28 00:00:00
Title: Az Európai Központi Bank (EU) 2016/811 határozata (2016. április 28.) a célzott hosszabb lejáratú refinanszírozási műveletekkel kapcsolatos intézkedésekről szóló EKB/2014/34 határozat módosításáról (EKB/2016/11)

21.5.2016   
               
               
                  HU
               
               
                  Az Európai Unió Hivatalos Lapja
               
               
                  L 132/129
               
            AZ EURÓPAI KÖZPONTI BANK (EU) 2016/811 HATÁROZATA
      (2016. április 28.)
      a célzott hosszabb lejáratú refinanszírozási műveletekkel kapcsolatos intézkedésekről szóló EKB/2014/34 határozat módosításáról (EKB/2016/11)
      AZ EURÓPAI KÖZPONTI BANK KORMÁNYZÓTANÁCSA,
      tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
      tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első francia bekezdésére, 12.1. cikkére, 18.1. cikke második francia bekezdésére és 34.1. cikke második francia bekezdésére,
      tekintettel az eurorendszer monetáris politikához kötődő keretének végrehajtásáról szóló, 2014. december 19-i (EU) 2015/510 európai központi banki iránymutatásra (EKB/2014/60) (1),
      mivel:
      
                  (1)
               
               
                  Az (EU) 2015/510 iránymutatás (EKB/2014/60) 1. cikkének (4) bekezdése értelmében a Kormányzótanács az eurorendszer monetáris politikai műveletei végrehajtásának eszközeit, instrumentumait, feltételeit, követelményeit és eljárásait bármikor megváltoztathatja.
               
            
                  (2)
               
               
                  2014. július 29-én a Kormányzótanács az árstabilitással kapcsolatos feladata ellátása során és a monetáris transzmissziós mechanizmus működésének – a reálgazdaság részére történő hitelezés támogatása útján való – előmozdítását célzó intézkedések keretében elfogadta az EKB/2014/34 határozatot (2). Ez a határozat több célzott hosszabb lejáratú refinanszírozási műveletről (CHLRM) rendelkezett, amelyek két éves időszak alatt kerülnek lefolytatásra.
               
            
                  (3)
               
               
                  2016. március 10-én a Kormányzótanács annak érdekében, hogy megerősítse az EKB alkalmazkodó monetáris politikai irányvonalát és a reálgazdaság részére történő hitelezés további ösztönzése révén erősítse a monetáris transzmissziót, újabb négy célzott hosszabb lejáratú refinanszírozási művelet (CHLRM-II) lefolytatásáról döntött. Az e CHLRM-II-re vonatkozó feltételeket külön határozat fogja rögzíteni. Annak érdekében, hogy lehetővé tegye az intézményeknek a CHLRM-ek keretében felvett összegek visszafizetését és a CHLRM-II keretében történő hitelfelvételt, a Kormányzótanács úgy határozott, hogy 2016 júniusában bevezet egy további önkéntes visszafizetési lehetőséget valamennyi CHLRM állományra vonatkozóan.
               
            
                  (4)
               
               
                  A Kormányzótanács továbbá úgy határozott, hogy azon résztvevőkre, amelyek benyújtották a 2016 szeptemberi kötelező korai visszafizetés kiszámításához szükséges adatokat, nem vonatkoznak további adatszolgáltatási kötelezettségek.
               
            
                  (5)
               
               
                  Annak érdekében, hogy elegendő időt biztosítson a hitelintézeteknek az első CHLRM-II-höz kapcsolódó operatív előkészületek megtételére, e határozatnak indokolatlan késedelem nélkül hatályba kell lépnie.
               
            
                  (6)
               
               
                  Az EKB/2014/34 határozatot erre tekintettel megfelelően módosítani szükséges,
               
            ELFOGADTA EZT A HATÁROZATOT:
      1. cikk
      Módosítások
      Az EKB/2014/34 határozat a következőképpen módosul:
      
                  1.
               
               
                  A 6. cikk helyébe a következő szöveg lép:
                  „6. cikk
                  Korai visszafizetés
                  (1)   A (2) bekezdés sérelme nélkül az egyes CHLRM-eket követő 24 hónap elteltétől kezdődően a résztvevőknek félévente lehetőségük van lejárat előtt a CHLRM-ek megszüntetésére vagy azok összegének csökkentésére. A korai visszafizetési időpontok egybeesnek az eurorendszer valamely fő refinanszírozási műveletének az eurorendszer által meghatározott elszámolási napjával.
                  (2)   A résztvevőknek továbbá olyan időpontban is lehetőségük van lejárat előtt a CHLRM-ek megszüntetésére vagy azok összegének csökkentésére, amely egybeesik az (EU) 2016/810 európai központi banki határozat (*) (EKB/2016/10) alapján lefolytatott első CHLRM elszámolási napjával. A korai visszafizetési eljárás ezen első korai visszafizetési időpontban történő igénybevétele érdekében a résztvevőnek – legalább a szóban forgó korai visszafizetési időpont előtt három héttel – értesítenie kell az érintett NKB-t arról, hogy a korai visszafizetési eljárás alapján a korai visszafizetési időpontban visszafizetéssel kíván élni. Ezen értesítés az abban megjelölt korai visszafizetési időpont előtt három héttel válik a résztvevőre nézve kötelezővé. Az egyértelműség érdekében, a 2016 júniusában lefolytatandó CHLRM keretében rendelkezésre álló és a 4. cikk (3) bekezdésének megfelelően kiszámítandó kiegészítő hitelfelvételi keretet a 2015 márciusától lefolytatott CHLRM-ek során felvett összegek alapján kell meghatározni, az első korai visszafizetési időpontban visszafizetett összegek levonása nélkül.
                  (3)   Valamennyi egyéb visszafizetési időpont esetében a korai visszafizetési eljárás igénybevétele érdekében a résztvevőnek – legalább a szóban forgó korai visszafizetési időpont előtt két héttel – értesítenie kell az érintett NKB-t arról, hogy a korai visszafizetési eljárás alapján a korai visszafizetési időpontban visszafizetéssel kíván élni. Ezen értesítés az abban megjelölt korai visszafizetési időpont előtt két héttel válik a résztvevőre nézve kötelezővé.
                  (4)   Ha a résztvevő a korai visszafizetési eljárás alapján esedékes összeget teljes egészében vagy részben nem fizeti meg a korai visszafizetési időpontig, pénzügyi szankció vethető ki. Az alkalmazandó pénzügyi szankciót az (EU) 2015/510 európai központi banki iránymutatás (**) (EKB/2014/60) VII. mellékletével összhangban kell kiszámítani, és az a monetáris politikai célokból végrehajtott penziós ügyletek tekintetében az ügyfél részére allokált összegre vonatkozóan a megfelelő fedezetnyújtásra és elszámolásra vonatkozó kötelezettség megszegése esetén alkalmazott pénzügyi szankciónak felel meg. A pénzügyi szankció kiszabása nem érinti az NKB azon jogát, hogy igénybe vegye az (EU) 2015/510 iránymutatás (EKB/2014/60) 166. cikke szerinti nemteljesítési esemény bekövetkezése esetére előírt korrekciós intézkedéseket.
                  
                     (*)  Az Európai Központi Bank (EU) 2016/810 határozata (2016. április 28.) a célzott hosszabb lejáratú refinanszírozási műveletek második sorozatáról (EKB/2016/10) (HL L 132., 2016.5.21., 107. o.)."
						
                  
                     (**)  Az Európai Központi Bank (EU) 2015/510 iránymutatása (2014. december 19.) az eurorendszer monetáris politikához kötődő keretének végrehajtásáról (EKB/2014/60) (HL L 91., 2015.4.2., 3. o.).”"
						
               
            
                  2.
               
               
                  A 7. cikk (1) és (2) bekezdése helyébe a következő szöveg lép:
                  „(1)   A CHLRM-ek azon résztvevőinek, amelyeknek a 2014. május 1. és 2016. április 30. közötti időszakban összesített figyelembe vehető nettó hitelnyújtása a 2016. április 30-án alkalmazandó referenciaértékük alatt van, 2016. szeptember 28-án vissza kell fizetniük a kezdeti és a kiegészítő CHLRM hiteleik teljes összegét, amennyiben az eurorendszer eltérő időpontot nem határoz meg. Az I. melléklet vázolja a technikai számításokat.
                  (2)   Amennyiben egy résztvevőnek a 2015 márciusa és 2016 júniusa között lefolytatott CHLRM-ek szerinti kiegészítő kerete vonatkozásában a teljes hitelfelvétele meghaladja a 2016 áprilisi kiosztási referenciahónappal számított kiegészítő keretet, úgy a keretet meghaladó ezen kiegészítő hitelfelvétel összegét 2016. szeptember 28-án vissza kell fizetni, amennyiben az eurorendszer eltérő időpontot nem határoz meg. Az I. melléklet vázolja a technikai számításokat.”
               
            
                  3.
               
               
                  A 7. cikk (5) bekezdésének helyébe a következő szöveg lép:
                  „(5)   Ha a résztvevő a kötelező korai visszafizetési eljárás alapján esedékes összeget teljes egészében vagy részben nem fizeti meg a korai visszafizetési időpontig, pénzügyi szankció vethető ki. Az alkalmazandó pénzügyi szankciót az (EU) 2015/510 iránymutatás (EKB/2014/60) VII. mellékletével összhangban kell kiszámítani, és az a monetáris politikai célokból végrehajtott penziós ügyletek tekintetében az ügyfél részére allokált összegre vonatkozóan a megfelelő fedezetnyújtásra és elszámolásra vonatkozó kötelezettség megszegése esetén alkalmazott pénzügyi szankciónak felel meg. A pénzügyi szankció kiszabása nem érinti az NKB azon jogát, hogy igénybe vegye az (EU) 2015/510 iránymutatás (EKB/2014/60) 166. cikke szerinti nemteljesítési esemény bekövetkezése esetére előírt korrekciós intézkedéseket.”
               
            
                  4.
               
               
                  A 8. cikk (4) bekezdésének helyébe a következő szöveg lép:
                  „(4)   Amennyiben egy intézmény részt vesz egy CHLRM-ben, és amíg a CHLRM keretében hiteltartozása áll fenn, addig az (1) bekezdéssel összhangban negyedévente kitöltött adatszolgáltatási sablonokat kell benyújtania mindaddig, amíg a 7. cikk szerinti kötelező visszafizetési kötelezettség meghatározásához szükséges adatokat be nem nyújtotta.”
               
            
                  5.
               
               
                  A 8. cikk (8) bekezdésének helyébe a következő szöveg lép:
                  „(8)   A CHLRM-ek minden résztvevője számára kötelező az (1) bekezdéssel összhangban jelentett adatok pontosságának éves vizsgálata, kivéve, ha a 6. cikk (2) bekezdésével összhangban a CHLRM-jei teljes állományát visszafizette. E vizsgálatra sor kerülhet az éves könyvvizsgálat keretén belül, és azt végezheti külső könyvvizsgáló. A résztvevők külső könyvvizsgáló bevonása helyett az eurorendszer által jóváhagyott egyenértékű intézkedéseket is előirányozhatnak. A résztvevő NKB-jét értesíteni kell e vizsgálat eredményéről. CHLRM-csoportrészvétel esetén az eredményeket meg kell osztani a CHLRM-csoport tagjainak NKB-ivel is. A résztvevő NKB-jének kérésére az ezen bekezdés alapján elvégzett vizsgálatok részletes eredményeit az adott NKB rendelkezésére kell bocsátani, és CHLRM-csoportrészvétel esetén ezt követően meg kell osztani a CHLRM-csoporttagok NKB-ival.”
               
            2. cikk
      Hatálybalépés
      Ez a határozat 2016. május 3-án lép hatályba.
      
         Kelt Frankfurt am Mainban, 2016.április 28-án.
         
            
               az EKB elnöke
            
            Mario DRAGHI
         
      
      
         (1)  HL L 91., 2015.4.2., 3. o.
      
      
         (2)  Az Európai Központi Bank EKB/2014/34 határozata (2014. július 29.) a célzott hosszabb lejáratú refinanszírozási műveletekkel kapcsolatos intézkedésekről (HL L 258., 2014.8.29., 11. o.).